Цул т1аьхьа дукха хан а ца елира. Цхьанне а вог1у ца вог1у а ца хаьара Барятинский. Керта пайто еара. Шайха дуьхьал а ваьлла, ларамца т1еийцира масех инарла, шиъ кхоъ оьрсийн нехан дагара хуу стаг шайца волуш, еана керла делегаци. Абу шайхана хаьара шена т1ебог1уш берш муьлш бу. Дала дика дина стаг иканн а, вонна а кийчаа 1аш ву шен болх Далла т1е а биллина. Ткъа Цочул дика хьан луьстур ду мел чолхедерг а?! Цунедла мута1еламаш кечбинера: сема хила, кет1ахь пайтон сацале ков деллий хилийта, хьешийн г1уллакх сиха деш хила, аьлла. Инарлица баьхкина беза хьеший раг1у к1ел тийсиначу кузаш т1е назбарш а дехкина, улло лоха стоьлаш, г1енташ х1иттийна д1анисбира. Массарна а сихонца чай делира. Наггахь к1урд а беш, шайхо дуьйцучуьнга лерина ладуг1ура паччахьан Кавказехь волчу урхалчас.